Iako nacija stari, stopa mortaliteta opada
Robert Butler iz Međunarodnog centra za istraživanje životne dobi objašnjava dugovječnost u starijoj dobnoj skupini ovim riječima: "Lju
Prosječni životni vijekseu određenim dijelovima svijeta prošlih desetljeća dramatično skratio, u nekim zemljama čak i za 50 posto. Ovu je činjenicu objavila Svjetska zdravstvena organizacija, na međunarodnoj konferenciji o AIDS-u, u Južnoj Africi. U isto vrijeme, statistike pokazuju da se prosječni životni vijek u Sjedinjenim Državama znatno produžio. Amerikanci žive duže no ikada. Statistika pokazuje da danas rođeni Amerikanac može očekivati da će živjeti gotovo 78 godina. Uspoređujući 2003. i 2004. godinu, Centar za kontrolu i prevenciju bolesti utvrdio je da je u 2004. umrlo 50 tisuća ljudi manje nego prethodne godine. Robert Anderson, pri Državnom centru za zdravstvenu statistiku, kaže kako se smanjenje stope smrtnosti bilježi na razini cijele zemlje i kako je ovo najveći pad stope mortaliteta od 1938. godine. Robert Anderson objašnjava ove ponešto iznenađujuće podatke ovim riječima: "Očekivalo bi se da će se mortalitet povećati, jednostavno zato što stanovništvo Sjedinjenih Država, u statističkom smislu, stari." Amerikanke još uvijek žive duže od Amerikanaca, no razlika u prosječnom životnom vijeku žena i muškaraca smanjila se na 5 godina. Ista razlika postoji kada se statistički analizira prosječni životni vijek bijelaca i crnaca. I tu je primjetno smanjivanje razlike u dostignutoj životnoj dobi između bijelaca – koji u prosjeku žive duže - i crnaca, koji, statistički gledano, dostignu nešto kraću životnu dob. Robert Butler iz Međunarodnog centra za istraživanje trajanja života objašnjava rastuću dugovječnost u starijoj dobnoj skupini ovim riječima: "Ljudi poznije dobi poklanjaju mnogo više pažnje svom zdravlju. Oni redovito vježbaju. Bitan je čimbenik i bolja dostupnost lijekova, poput statina, koji snižavaju razinu kolesterola." Glavni uzročnici smrtnosti u Americi su i dalje bolesti srca, rak i moždani udar. Međutim, broj Amerikanaca koji umiru od ovih bolesti se znatno smanjio. Dva važna razloga za to su činjenice da se u Americi danas manje puši, a više vježba. Robert Butler kaže: "Istina je da ljudi koji su u sedamdesetim ili osamdesetim godinama života danas često redovito vježbaju, čak imaju i osobne trenere." Najbolji primjer je Louann Nockles kojoj su 72. godine. Ona nema osobnog trenera - prvenstveno zbog toga što je ona sama trener u fitnes centru. "Svako jutro prošetam se do fitnes centra kako bih ga otvorila – i to u 4:30 ujutro" - opisala nam je početak svog dana Louann Nockles. Stručnjaci smatraju da je upravo ovakav, aktivan i zdrav, stil života razlog što Amerikanci duže žive.